Preşedintele PNL Nicolae Ciucă a declarat, vineri, că Autostrada Moldovei A7 este "cel mai important obiectiv de infrastructură al ţării" în momentul de faţă. În context, Ciucă a ținut, astfel, să sublinieze următorul fapt: deoarece se află împreună cu premierul Marcel Ciolacu "la acest obiectiv arată că o coaliţie consolidată a adus stabilitate, care le-a permis să aibă rezultate şi să îşi îndeplinească obiectivele din programul de guvernare".
Vizita a început în zona Adjud, unde liderii verifică stadiul lucrărilor pentru lotul 2, Domnești Târg – Răcăciuni din Autostrada A7. Autostrada Moldovei, inclusă în PNRR, e un proiect care aduce noi locuri de muncă mai bine plătite, posibilități noi de investiții și servicii adiacente. Procedurile pentru demararea licitațiilor au fost începute în timpul mandatului de ministru liberal, Lucian Bode. Este vorba de demararea licitațiilor de execuție pentru tronsoanele de 320 de km incluse în Ploiesti- Pașcani, autostradă care va trece prin 4 dintre cele 8 județe ale Moldovei: Vrancea, Bacău, Neamț și Iași.
Autoritățile vor include în proiect și Suceava și vor prelungi autostrada până la Siret, la granița cu Ucraina.
"Suntem în echipă şi acest lucru subliniază că lucrurile durabile se fac doar în echipă. Ne aflăm pe Autostrada A7, autostradă care reprezintă un vis al cetăţenilor din zona de est a ţării, pentru zona Moldovei. Este un obiectiv care se realizează cu bani europeni şi aici vedem cât de importantă este apartenenţa noastră la UE", a declarat Nicolae Ciucă, în cadrul vizitei la şantierul de infrastructură rutieră pentru Lotul 2 Domneşti Târg – Răcăciuni din Autostrada A7, în zona localităţii Adjud.
El a arătat că aceste obiective strategice pentru România se realizează beneficiind de fondurile europene.
"A7 trece prin patru judeţe, Vrancea, Bacău, Neamţ şi Iaşi şi stiu din discuţiile cu domnul ministru că au deja pe masa de lucru proiectele care fac să se prelungească şi spre Suceava. În felul acesta, de la Paşcani, autostrada va urca şi către Suceava, până la Siret", a mai declarat Ciucă.
Preşedintele PNL a arătat că această autostradă reprezintă "cel mai important obiectiv de infrastructură al ţării în momentul de faţă" şi va asigura, pe lâng fluidizarea traficului şi o nouă perspectivă privind activităţile mediului de afaceri, investiţii noi, servicii conexe.
"Beneficiile pe care un astfel de obiectiv le aduce sunt absolut evidente Din perspectiva mea, faptul că suntem împreună este o recunoaştere a ceea ce am spus şi vom continua să spunem, că o coaliţie consolidată va aduce şi a adus o stabilitate, care ne-a permis să avem rezultate şi să ne îndeplinim obiectivele din programul de guvernare. Ceea ce este important pentru oamenii obişnuiţi este să vadă fapte", a completat liberalul.
"Suntem pe un drum bun pentru Moldova, pentru România şi atunci când suntem pe drumul cel bun nu ne rămâne altceva decât să mergem înainte", a amai spus Ciucă.